ሜጋ  ፕሮጀክቶች  የህዳሴውን ጉዞ ወደ ከፍታ የሚያደርሱ ናቸው – ም/ጠቅላይ ሚኒስትር ደመቀ መኮንን
አዲስ አበባ፤ ግንቦት 13/2006 (ዋኢማ) – የግንቦት ሃያ ፍሬዎች የሆኑት ሜጋ ፕሮጀክቶች የአገሪቱን የህዳሴ ጉዞ ወደ ከፍታ የሚያደርሱ የልማት በህር ልጆቻችን ናቸው ሲሉ ምክትል ጠቅላይ ሚኒስትር ደመቀ መኮንን ገለጹ።ለመላው የኢትዮጵያ ሕዝብ እንኳን ለ23ኛው ዓመት የግንቦት ሃያ በዓል አደረሳችሁ በማለት የጀመሩት ም/ጠቅላይ ሚኒስትሩ በሱኳር፣ በሃይል፣ በመንገድና በሌሎች ዘርፎች በጥሩ አፈጻጸም ላይ የሚኙ ሜጋ የልማት ፕሮጀክቶች ለአገሪቱ ዘላቂ እድገትና መዋቅራዊ ለውጥ ያላቸው ፋይዳ የጎላ ነው ብለዋል። አቶ ደመቀ መኮንን በተለይ ከዋልታ ኢንፎርማሽን ማዕከል ጋር ባደረጉት ቃለምልልስ እንዳስታወቁት በእድገትና ትራንስፎርሜሽን እቅዱ ልዩ ትኩረት አግኝተው በመተግበር ላይ ያሉ ሜጋ ፕሮጀክቶች አጠቃላይ ድምር መስተጋብር ሲታይ ለአገሪቱ የእንዱስትሪ ልማትና  ኤክስፖርት እድገት ትልቅ መሰረት  ናቸው።  ም/ጠቅላይ ሚኒስትሩ አያይዘውም በግንባታ ላይ ያሉት የሱኳር ፋብሪካዎች ሙሉ በሙሉ ሲጠናቀቁ የአገሪቱን ፍላጎት በሚፈለገው ደረጃ በማርካት ከውጭ ስኳር ለማስገባት ይወጣ የነበረውን  ገንዘብ  ለሌላ ልማት እንዲውል በማድረግና ተጨማሪ የውጪ ምንዛሪ ገቢ በማስገኘት ረገድ አጋዥ ሚና እንደሚኖራቸው ተናግረዋል። በእነዚህ ፋብሪካዎች የሚሰራው ነገር እርስ በርሱ በማያያዝ አርብቶ አደሩን በተለያያ መልክ ተጠቃሚ ማድረግ እንደሚያስችል የጠቆሙት አቶ ደመቀ አገራችን ከፕሮጀክቶቹ መጠናቀቅ በኋላ በስኳር ምርት በአፍሪካ ቀዳሚውን ስፍራ በአለም ደግሞ በቀዳሚነት ከሚገኙ አገራት ተርታ ትሰለፋለች ብለዋል።  በተለያየ መገለጫ እየታዩ ያሉት የግንቦት ሃያ ፍሬየዎች  ጠንካራ የኢኮኖሚ መሰረት ያላትን አገር ለመገነባት መሰረት ሆነው እንደሚያገለግሉ ገልጸው ይህ ተግባር በዘላቂነት የሚፈጸመው በቅብብሎሽ በመሆኑ እየተገነባ ያለውን መሰረት በመያዝ በቀጣይ ሁሉም ዜጋ እነዚህ በህር የልማት ልጆች የሆኑ ሜጋ ፕሮጀክቶችን በማሳካት ረገድ ወሳኝ ሚና እንዳለው ተናግረዋል። አቶ ደመቀ አያይዘውም ግብርናውና እንዱስትሪው ተመጋጋቢና ተደጋጋፊ እድገት እንዲያመጡ በማድረግ  የአገሪቱን ህዳሴ ዳር ለማድረስ የሚያስችል የልማት መሰረት መጣሉን   ተናግረዋል። እስካሁን ያለው የእድገትና ትራንስፎርማሽን እቅድ አፈጻጸም ከተቀመጠላቸው መርሃ ግብር ቀድመው የተጠናቀቁ፣ በተቀመጠላቸው እቅድ መሰረት ፍጥነታቸውን ጠብቀው እየተፈጸሙ ያሉና በታሰበው መልክ ያልተጓዙ በሚል ማየት እንደሚቻል የገለጹት ክቡር አቶ ደመቀ መኮንን በጤናው ዘርፍ የህጻናት ሞት ቅነሳ፣ በትምህርት ቅድመ መደበኛ ፕሮግራም፣  ስራ ፈጠራና ጥቃቅንና አነስተኛ  ቀድመው እቅዳቸውን ላሳኩ ፕሮጀክቶች  ማሳያ ናቸው ብለዋል። በኤክስፖርት ዘርፍ፣ በማኑፋክቸሪንግ መስፋፋት፣ በጤናው የእናቶችን ሞት ቅነሳና  በትምህርት የተማሪ ምጣኔ ማስተካከል ደግሞ በተወሰነ ደረጃ መጓተት የታየባቸው መሆኑን  ምክትል ጠቅላይ ሚነስትሩ ገልጸዋል። አቶ ደመቀ አያይዘውም 2007 ዓ/ም የሞት የሽረት የእቅድ ማጠቃለያ ዓመት አድርገን በመውሰድ እሰካሁን መንጠባጠብ የታየባቸውን ዘርፎች በማስተካከልና በጥሩ ሁኔታ ያሉትን አጠናክሮ በመቀጠል የአምስት ዓመቱን የእድገትና ትራንስፎርማሽን እቅድ ለማሳካት ርብርብ ይደረጋል ብለዋል።